ગુજરાતના પોતાના છપ્પાને ચાબખા જેવા ચમચમાટ કરે તેવા રચનાર બળકટ કવિ અખા ભગત કહે છે – હૃદયગુફામાં રામ પ્રગટ્યા એટલે મારું મન પલટ્યું. એ જ મધ્યકાલીન સમયના કવિ ભાલણે રામના શિશુસ્વરૂપની ખૂબ મોહક અભિવ્યક્તિ કાવ્યોમાં કરી છે. મધ્યકાળનાં આ અને અન્ય સર્જકોમાં પ્રગટતાં ‘રામરૂપ’ને માણતાં અવલોકતાં એવું જણાય છે કે મોટા ભાગના સર્જકો માટે ‘રામ’ આપણા તનમાં વસતા આત્મા-‘આતમ રામ’ સ્વરૂપની વિભાવના રૂપ છે. તેથી જ કદાચ રામ કથાનકના માળખામાં અભિવ્યક્તિ નહીં થઈ શક્યા હોય.